KOMMISSIONENS FORORDNING (EF) Nr. 9/98 af 6. januar 1998 om udstedelse af importlicenser for brudris fra stater i Afrika, Vestindien og Stillehavet (AVS) inden for rammerne af Rådets forordning (EØF) nr. 715/90

KOMMISSIONEN FOR DE EUROPÆISKE FÆLLESSKABER HAR -

under henvisning til traktaten om oprettelse af Det Europæiske Fællesskab,

under henvisning til Rådets forordning (EØF) nr. 715/90 af 5. marts 1990 om den ordning, der skal gælde for landbrugsprodukter og visse varer fremstillet af landbrugsprodukter med oprindelse i AVS-staterne eller i de oversøiske lande og territorier (1), senest ændret ved forordning (EF) nr. 619/96 (2), særlig artikel 13, stk. 3,

under henvisning til Kommissionens forordning (EØF) nr. 999/90 af 20. april 1990 om gennemførelsesbestemmelser for import af ris med oprindelse i staterne i Afrika, Vestindien og Stillehavet (AVS) samt fra oversøiske lande og territorier (3), senest ændret ved forordning (EF) nr. 2603/97 (4), særlig artikel 3, stk. 4, og

ud fra følgende betragtninger:

I overensstemmelse med artikel 13 i forordning (EØF) nr. 715/90 er nedsættelse af tolden pr. kalenderår begrænset til en mængde på 20 000 tons brudris henhørende under KN-kode 1006 40 00; Kommissionen træffer afgørelse om suspension af foranstaltningerne for den resterende del af året, så snart den konstaterer, at de indførsler, der har været omfattet af foranstående bestemmelser, i løbet af det pågældende år er nået op på de nævnte mængder;

i artikel 3, stk. 4, i forordning (EØF) nr. 999/90 fastsættes det, at i de tilfælde, hvor de ansøgte mængder overstiger de mængder, for hvilke der er indrømmet reducerede toldsatser, fastsætter Kommissionen for ikke at overskride toldkontingentet en enhedssats for nedsættelse af de mængder, for hvilke der er indgivet ansøgning på dagen for overskridelsen;

de ansøgte mængder afgivet den 30. december 1997 overstiger de mængder, der er til rådighed for brudris med oprindelse i AVS-staterne; artikel 3, stk. 4, i forordning (EØF) nr. 999/90 bør derfor finde anvendelse for ansøgninger, der er indgivet på den førnævnte dato, og ansøgninger, der er indgivet efter denne dato, bør afvises;

den mængde brudris, der er til rådighed fra AVS-staterne til import inden for rammerne af det fastsatte toldkontingent, er opbrugt for perioden fra den 1. januar til den 31. december 1997 -

UDSTEDT FØLGENDE FORORDNING:

Artikel 1

I forbindelse med ansøgninger om importlicens for brudris henhørende under KN-kode 1006 40 00 med oprindelse i AVS-staterne, som er indgivet den 30. december 1997 i henhold til artikel 13 i forordning (EØF) nr. 715/90, udstedes der importlicenser for de mængder, der er anført i ansøgningerne, efter at disse mængder er nedsat med en enhedssats på 16,87 %.

Artikel 2

Ansøgninger om importlicenser for brudris henhørende under KN-kode 1006 40 00 med oprindelse i AVS-staterne, som er indgivet den 31. december 1997 inden for rammerne af toldkontingentet i artikel 13 i forordning (EØF) nr. 715/90, giver ikke anledning til udstedelse af importlicenser i henhold til denne ordning.

Artikel 3

Denne forordning træder i kraft på dagen for offentliggørelsen i De Europæiske Fællesskabers Tidende.

Denne forordning er bindende i alle enkeltheder og gælder umiddelbart i hver medlemsstat.

Udfærdiget i Bruxelles, den 6. januar 1998.

På Kommissionens vegne

Franz FISCHLER

Medlem af Kommissionen

(1) EFT L 84 af 30. 3. 1990, s. 85.

(2) EFT L 89 af 10. 4. 1996, s. 1.

(3) EFT L 101 af 21. 4. 1990, s. 20.

(4) EFT L 351 af 23. 12. 1997, s. 22.